สังคมข่าวหุ้น
ดัชนีตลาดหุ้นไทยปิดที่ระดับ 1,579.66 จุด ลดลง 9.52 จุด มูลค่าการซื้อขาย 50,536.42 ล้านบาท ติดตามการประกาศตัวเลขเงินเฟ้อของสหรัฐฯ
ดัชนีตลาดหุ้นไทยปิดที่ระดับ 1,579.66 จุด ลดลง 9.52 จุด มูลค่าการซื้อขาย 50,536.42 ล้านบาท ติดตามการประกาศตัวเลขเงินเฟ้อของสหรัฐฯ
9 ต.ค. 2565

ดัชนีตลาดหุ้นไทยปิดที่ระดับ 1,579.66 จุด ลดลง 9.52 จุด มูลค่าการซื้อขาย 50,536.42 ล้านบาท ติดตามการประกาศตัวเลขเงินเฟ้อของสหรัฐฯ รวมถึงอัตราแลกเปลี่ยนค่าเงินบาทที่ค่อนข้างผันผวน ในช่วงสัปดาห์นี้มีวันหยุดยาว จึงมีแรงขายหุ้นปรับลดพอร์ตออกมาในช่วงสัปดาห์ก่อน
โบรกฯ คาด CPF ในไตรมาส 3/2565 พลิกมีกำไรสุทธิ 6,496 ล้านบาท จากช่วงเดียวกันของปีก่อนขาดทุน 5,374 ล้านบาท หลังราคาเนื้อสัตว์ทั้งในและต่างประเทศฟื้นตัว รวมถึงส่วนแบ่งกำไรจากเงินลงทุนใน CTI พร้อมคาดรายได้ 164,719 ล้านบาท เพิ่มขึ้น 31% เชียร์ “ซื้อ” ปรับมูลค่าพื้นฐานขึ้นเป็น 31.50 บาท ถือว่ายังมีอัพไซด์ราว 28% จากราคาหุ้นล่าสุด (7 ต.ค. 2565) ที่ 24.50 บาท
เริ่มเปิดให้จองซื้อหุ้นไอพีโอ “เบทาโกร” หรือ BTG จำนวนไม่เกิน 500 ล้านหุ้น ในราคาหุ้นละ 40 บาท คิดเป็นมูลค่าการเสนอขายรวมไม่เกิน 2 หมื่นล้านบาท นับเป็น IPO ของหุ้นในกลุ่มเกษตรและอุตสาหกรรมอาหารที่มีมูลค่าเสนอขายสูงที่สุดในประวัติศาสตร์ตลาดทุนไทยเท่าที่เคยมีมา และยังมีมูลค่าการเสนอขายสูงที่สุดในภูมิภาคเอเชียตะวันออกเฉียงใต้ในปีนี้ โดยมีกำหนดเปิดจองซื้อวันที่ 10-12 ต.ค.และ 17 ต.ค. นี้ เตรียมเข้าเทรดตลาด SET วันที่ 2 พ.ย.นี้
SABUY Digital บริษัท Start Up ภายใต้เครือ SABUY เข้าสู่โลกเมตาเวิร์ส เปิดตัวแพลตฟอร์ม Hybrid ระหว่างเว็บ 2.0 กับ 3.0 อย่างเต็มรูปแบบ ภายใต้คอนเซ็ปต์ “โลกดิจิทัลมาสู่มือคุณ” สามารถดาวน์โหลดแอปพลิเคชันได้ตั้งแต่วันที่ 10 เดือน 10 นี้ เพียงค้นหา “FIIT Token” และ “SpeedKUB” ผ่านทาง App Store หรือ Play Store
PF เล็งออกหุ้นกู้ 2 ชุด รวมไม่เกิน 3,050 ล้านบาท แบ่งเป็น อายุ 2 ปี อัตราดอกเบี้ยคงที่ 7.25% ต่อปี มูลค่าไม่เกิน 1,450 ล้านบาท และอายุ 2 ปี 6 เดือน อัตราดอกเบี้ยคงที่ 6.85% ต่อปี มูลค่าไม่เกิน 1,600 ล้านบาท คาดเสนอขายให้แก่ผู้ลงทุนสถาบัน และผู้ลงทุนรายใหญ่ ระยะเวลาจองซื้อหุ้นกู้ระหว่างวันที่ 7-9 พ.ย. 2565
AMATA ผนึกพันธมิตร “ฟูจิตะ” และ “JOIN” เปิดตัวโรงแรมนิกโก้ อมตะซิตี้ ชลบุรี อย่างเป็นทางการ ขนาด 220 ห้อง ถือเป็นโรงแรมระดับ 4 ดาว ในนิคมอุตสาหกรรมอมตะซิตี้ ชลบุรี เป็นโรงแรมนิกโก้แห่งที่ 2 ในไทย ภายใต้การบริหารของ Okura Nikko Hotel Management ซึ่งเป็นเครือโรงแรมระดับสากลของญี่ปุ่น และยังเป็นโรงแรมแห่งแรกในประเทศไทยที่ร่วมลงทุนโดยรัฐบาลญี่ปุ่นผ่าน JOIN ด้วยแนวคิด “บ้านของคนไกลบ้าน” รับนักธุรกิจทั้งไทยและต่างชาติ อีกทั้งยังอาศัยความได้เปรียบของอมตะซิตี้ ชลบุรี ซึ่งเป็นที่ตั้งของโรงงานญี่ปุ่นกว่า 450 โรงงาน พร้อมมุ่งสู่การเป็นผู้นำเมืองอัจฉริยะ (Smart City) ระดับโลก
หุ้นไอพีโอ “พรีไซซ คอร์ปอเรชั่น” หรือ PCC จำนวนไม่เกิน 307 ล้านหุ้น เปิดจองซื้อในวันที่ 10-12 ต.ค.นี้ เตรียมเข้าเทรดตลาด SET ในวันที่ 21 ต.ค.นี้ หวังระดมเงินทุนไปใช้ขยายธุรกิจ เพิ่มประสิทธิภาพธุรกิจที่มีในปัจจุบันให้ดีขึ้น รวมถึงการลงทุนธุรกิจในอนาคต อีกทั้งเป็นเงินทุนหมุนเวียน และที่เหลือจะใช้หนี้สถาบันการเงิน ชูจุดแข็งเป็นผู้นำด้าน Smart Grid และเป็นหุ้นรายแรกที่เน้นระบบส่งและจำหน่าย Smart Grid อนาคตมีศักยภาพในการเติบโตไปพร้อมกับระบบโครงสร้างพื้นฐานของประเทศ ที่ต้องพัฒนาระบบไฟฟ้าให้มีประสิทธิภาพมากยิ่งขึ้น จึงนับว่าเป็นหุ้นเติบโตยั่งยืน